  Майя Бывальцева Ӵуказе, 14-тӥ коньывуонэ, «Удмурт данлык» творчествоя огазеяськон Удмуртиысь йӧскалык театрлэн сцена вылаз Василий Шукшинлэн веросъёсызъя «Как в старые добрые времена» спектакль возьматоз. Сое быдэсак ас кужыменызы дасязы М. Щепкин нимо театр училищеын дышетскем егитъёс. Иворъёсъя «Удмуртия» агентстволы со сярысь вераз спектаклез пуктон бордын ужам но отын одӥгзэ ролез шудӥсь егит артист Иван Плотников. «Ми куать кузя ас поннамы басьтӥмы та ужез, куатьнамы ик режиссёръёс кадь луимы. Кин нырысетӥ веросын уг шуды, соос режиссёръёс выллем, кыкетӥ веросын кин уг шуды — со режиссёр… Асьсэос ик шудӥсьёс, асьсэос ик режиссёръёс — тӥни сыӵе амалэн пуктӥмы», — вераз Иван Плотников. Спектакльлы инъет луизы ньыль веросъёс: «Сапожки», «Космос, нервная система и шмат сала», «Микроскоп» но «Степкина любовь». Гуртлы матын темаез солэн, бадӟым сюлмаськонъёсты серекъяса возьматыны быгатэ со веросъёсаз, соин ик сое тыршиськомы сцена вылын пуктыны Иван ПлотниковВадим Дмитриев, Максим Григорьев, Иван Плотников, Даниил Вахрушев, Роман Болтачев но Анастасия Шубина спектакльын пӧртэм быгатонлыкъёссэс возьматозы: отын вань кырӟанъёс, эктонъёс, такмакъёс, фехтование. Вераны кулэ, спектакль бордын ужаны басьтӥськемзылэсь азьвыл артистъёс Лидия-Федоссеева Шукшинаен герӟаськылӥзы, соглаш луэмзэ юазы. «Туж шумпотӥз со, мед, пе, ужды пӧрмоз шуиз. Уж азьланьтӥське, Василий Макаровичлэн творчествоез уг быры, соин тунсыкъясько шуыса шумпотӥз», — вераз Иван Плотников. Ватсалом, «Как в старые добрые времена» спектаклез сокем трос адӟисьёс ӧй на вал. 2016-тӥ арын ӟечлэсьтон ужрад улсын сое Ижкарын но Кизнерын быдэн одӥг пол возьматӥзы, учкисьёс егитъёслэсь ужзэс туш шуныт пумитазы. Озьыен, таиз зэмос премьера луоз шуыны яра.  Тегъёс: Лулчеберет Ижкар Театр Удмуртия  